**PRIN HAR DIVIN…**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era pe cer un nor în dreptul Lunii -

În rest era senin până-nspre stele…

M-ardea iubirea sfântă ca tăciunii,

Dar eu ardeam de patimi efemere…

Şi mă iubea Cel ce mă zămislise

Cu dragoste de minte necuprinsă,

Dar eu eram mult cufundat în vise

Şi inima-mi era lumesc învinsă.

Se revelau minuni nebănuite

În faţa mea, dar îmi păreau normale;

Stele-mi cântau cu raze strălucite,

Dar cântul lor se risipea pe cale…

Un nor era pe cer, şi doar pe-acela

Eu îl vedeam, orbit de neputinţă;

În jurul lui, ceru-şi croia dantela,

Dar ca s-o văd, îmi trebuia credinţă.

Dar norul s-a-mprăştiat într-o clipită

Când vântul a bătut din Nordul cosmic,

Iar inima subit mi-a fost trezită

Ireversibil, din ungherul dosnic.

De-atunci eu cred şi văd mereu seninul

Chiar dac-ar fi nori negri-n lumea toată!

Prin har divin mi-a fost schimbat destinul

Să am credinţa-n veci nestrămutată!